Svend Auken (S), 1998-01-16:
Jeg vil gerne sige tak til alle ordførerne for de meget velvillige kommentarer, vi har hørt til forslaget, og jeg ser frem til, at Danmark kan ratificere Vandfugleaftalen, så vi også derigennem kan bidrage til det internationale samarbejde til bevarelse og beskyttelse af fuglearter, der er afhængige af vådområder.
Jeg ved ikke, hvor langt man er fremme i de øvrige lande, som en af ordførerne spurgte til, men det er klart, at Danmark har et helt særligt ansvar, da vi i vores natur - vores lavbundede havområder osv. - råder over meget betydelige vådområder, som netop er af interesse for de fuglearter, som denne aftale tager sigte på at beskytte.
Derfor har vi et helt særligt ansvar, en helt særlig interesse i denne aftale.
Jeg vil ikke gå ind i en besvarelse af de enkelte spørgsmål.
Det håber jeg vi kan klare under udvalgsarbejdet.
Jeg skal love, at vi skal svare fyldigt på alle spørgsmål, og er der nogle spørgsmål på grænsen af det her beslutningsforslag, så svarer vi også gerne på dem, herunder også på spørgsmålet om vildtskader.
Man skal dog imidlertid, hvis man ser på jagtstatistikken, huske på, at vi i Danmark høster ganske kraftigt af netop disse fuglebestande, og hvis man skal afveje tingene rigtigt, så er det selvfølgelig også ved at se
på de meget store gevinster, jægerne har gennem vandfuglejagten i Danmark.
Jeg er mere optaget af, at vi videreudvikler det arbejde, der i forvejen er i gang med at beskytte markerne på fornuftig måde.
Det kan gøres fornuftigt, og det vil vi meget gerne fortsætte med.
Formålet med det beslutningsforslag, SF har fremsat, er, at kommunernes og amternes årlige beretninger og samspillet med borgere og virksomheder om udarbejdelsen af beretningerne skal styrke det lokale »Agenda 21«-arbejde for at fremme en bæredygtig udvikling, og jeg skal med det samme sige, at det er vi i regeringen helt enige med forslagsstillerne i. Ved forespørgselsdebatten den 20. november 1997 stod et meget bredt flertal bag et forslag til vedtagelse, som bl.a. forpligter regeringen til at fastsætte lovkrav til kommunerne om lokale »Agenda 21«-redegørelser.
Denne forpligtelse agter regeringen at indfri i forbindelse med det forslag om ændring af planloven, som har været til høring, og som vil blive fremsat her i Tinget i februar måned.
SF's beslutningsforslag tager udgangspunkt i de gældende regler om indberetning af kommunernes og amternes årlige beretninger om miljøtilsyn.
Det er de beretninger, som foreslås udvidet, så de også kommer til at omfatte lokale Agenda 21 og grønne regnskaber.
I stedet for at tage udgangspunkt i indberetningerne til Miljøstyrelsen har jeg valgt at knytte det lokale Agenda 21-arbejde til kommune- og regionplanlægningen og drage fordel af de procedurer, som findes på planområdet.
I det forslag, der kommer til behandling her i Tinget i februar måned, foreslås det, at kommunernes og amternes beretninger om det lokale Agenda 21-arbejde bliver en del af de redegørelser, som skal laves i forbindelse med revision af kommune- og regionplanerne.
Der er en del kommuner, der allerede gør det i praksis, og som bekendt behandler man i region- og kommuneplanerne en række emner, som har stor indflydelse på, om der bliver en bæredygtig udvikling eller ej.
De procedurer, som benyttes i region- og kommuneplanlægningen med forudgående offentlighed og offentliggørelse af planforslag, harmonerer også med inddragelsen af den lokale befolkning i Agenda 21-arbejdet.
beslutningsforslag, SF har fremsat, og det lovforslag, regeringen kommer frem med
Jeg tror, at en inddragelse af det lokale Agenda 21-arbejde i planarbejdet vil være en styrkelse for både planarbejdet, Agenda 21-arbejdet og for lokalsamfundenes muligheder i det hele taget for at få en mere bæredygtig udvikling herhjemme, og derfor vil jeg godt sige tak til SF.
De har, synes jeg, lavet et godt stykke arbejde, og det svarer på mange måder til og vil i øvrigt også inspirere
arbejdet med lovforslaget.
Jeg vender derfor tilbage til en egentlig substansdrøftelse af de enkelte temaer, når vores lovforslag ligger på Folketingets bord.